verhoudings Archives - The Word for Today
Gebruik dit wat God jou gegee het
God het jou sekere verhoudings, vermoëns, ervarings en eienskappe gegee wat Hy wil hê jy moet gebruik om sy doelwitte te vervul. Hy het 'n skoonheidskompetisie gebruik om Ester as koningin van Persië te posisioneer om die volksmoord van die Jode te keer. Hy het Nehemia se ywer as die koning se skinker gebruik om hom vir koninklike guns te posisioneer, wat tot die herbouing van die mure van Jerusalem gelei het. Hy het Dawid se musikale vermoëns gebruik om hom toegang tot die koning van Israel te gee. Hy het Josef se gevangenisskap en sy vermoë om drome te interpreteer gebruik om twee nasies van hongersnood te red. Hy het die ywer van 'n massamoordenaar genaamd Saulus van Tarsus gebruik om die evangelie via drie sendingsreise te versprei, terwyl hy die helfte van die Nuwe Testament geskryf het. As God hulle gebruik het, sal Hy jou ook gebruik. Hy wíl jou gebruik. Hy ontwikkel talente binne in jou wat sy koninkryksdoelwitte op maniere waarvan jy op die oomblik onbewus is, sal dien. Dit mag dalk jou God-gegewe atletiese vermoëns of jou musikale talente wees wat God gebruik om jou 'n platform te gee om Hom te eer. Dit mag dalk jou kreatiwiteit wees. Dit mag jou uniekheid wees. Dit kan jou goeie werksetiek wees. Maak nie saak wat dit is nie, dis 'n gawe van God wat vir God gebruik moet word. Sukses beteken om jou beste te doen, met dit wat jy het, waar jy is. Dit is nie op omstandighede, rykdom, krag of verhoë gebaseer nie. Dis nie op ervarings in die verlede of toekomstige potensiaal gebaseer nie. Dis om diensbaar in elke geleentheid, op elke manier, elke dag te wees. Gebruik dus vandag wat God vir jou gegee het.
Sielskos: Gen 40-41; Joh 18:1-18; Ps 147:12-20; Pred 4:9-12
Vertrou God en neem 'n tree in geloof (2)
Genesis 19:17 NLV
Een keer was daar vyf skepe, waarvan een Brits was, in die Wes-Indies in 'n hawe geanker toe 'n groot storm losgebars het. Die Britse kaptein het onmiddellik die anker opgetrek en uitgevaar om die storm te gaan ontmoet. Twee dae later, stukkend maar darem steeds in een stuk, het hy na die hawe toe teruggekeer en ontdek dat die skepe wat uit vrees vir die storm nie uitgevaar het nie, almal tot op die strand gedryf en vernietig is. Oor die algemeen, is die beste pad as leier vorentoe om die uitdagings kop eerste aan te durf en nie om te kyk nie. Die skrywer Jon Gordon wys ses belangrike dinge uit: 1) Wie jy is maak 'n verskil. Mense volg die leier eerstens en sy visie tweedens. 2) Dit gaan alles oor verhoudings. Pastoor Andy Stanley het gesê, 'Reëls sonder 'n verhouding lei tot rebellie.' Jy kan al die reëls in die wêreld implementeer, maar as jy nie 'n verhouding met die mense wie jy lei ontwikkel nie, sal hulle rebelleer. 3) Dis gaan nie oor wat jy doen nie, maar wat jy ander kan inspireer, aanmoedig en bemagtig om te doen. Jy bring die beste in ander uit wanneer jy die beste in jouself met hulle deel. 4) Lei met optimisme, entoesiasme en positiewe energie. Vermy negatiwiteit en leer mense om op oplossings, nie klagtes nie, te fokus. 5) Erken dat jy nie al die antwoorde het nie en bou 'n span mense wat of die antwoorde het, of die antwoorde sal vind. 6) Aanvaar dat sukses 'n proses, nie 'n bestemming nie, is. John Wooden, die legendariese basketbalafrigter, het besef dat oorwinning die gevolg van goeie leierskap, spanwerk, fokus, toewyding en die implementering van die basiese elemente, is.
Sielskos: Eks 33-35; Joh 4:27-38; Ps 32; Spr 27:1-3
Verhoudings en oordenkings
2 Petrus 3:18 NLV
Daar is twee dinge wat help om persoonlike groei te bepaal: 1) Jou verhoudings. Die Bybel sê, 'Sal twee mense saam op reis gaan sonder om eers af te spreek om dit te doen?' (Amos 3:3 NLV). Die geselskap waarin jy jou bevind sal jou oplig, jou ewenaar, of jou verlaag. 'n Dame het hierdie brief aan 'n raadgewer by 'n tydskrif geskryf: 'In my laaste jaar van skool het my Engelse onderwyser my opstel gevat en dit voor die hele klas opgeskeur. Ek was verneder – ek het dom gevoel. Dit was jare gelede en ek het dit nog nooit vergeet nie. In 'n paar kort sekondes het die verkeerde persoon hierdie dame se self-waarde vir 'n leeftyd afgetakel. 2) Jou oorwegings. Toe 'n Sondagskoolonderwyser 'n dogtertjie gevra het, 'Wie het jou gemaak?' het sy geantwoord, 'God het 'n deel van my gemaak.' Die onderwyser het gevra, 'Wat bedoel jy?' Die dogtertjie het geantwoord, 'God het my klein gemaak – en ek het die res self gegroei.' God hou ons vir ons eie persoonlike groei verantwoordelik. Die Psalmdigter het geskryf, 'Ek het meer insig as my leermeesters, want ek oordink u waarskuwings' (Psalm 119:99 NLV). Die woord 'meditasie' beteken 'oorwegende denke.' Soos 'n stadige oond, laat meditasie jou denke toe om te prut totdat hulle gereed is. Die meeste van ons sal eerder optree as wat ons dink. Ons sukkel byvoorbeeld om gefokus te bly. Ons vind die proses vervelig en ons geniet dit nie regtig om tyd te spandeer om oor moeilike kwessies te reflekteer nie. As jy egter nie tyd vir oorweging en meditasie maak nie, sal jy nie volwasse word nie. Jy sal nie in die 'onverdiende goedheid en kennis' wat jy nodig het om sukses te behaal, groei nie. Dis so eenvoudig.
Bid vir die regte woorde
Kolossense 4:6 NLV
Bid: 'Here, ek sluit by die psalmdigter Dawid aan en vra: 'Mag die woorde van my mond en die gedagtes van my hart vir U aanneemlik wees…' (Psalm 19:15 NLV). Ek besef dat die woorde wat ek spreek geweldige krag het, in beide my eie lewe en in my verhoudings. U Woord sê, 'Die tong het mag oor dood en oor lewe…' (Spreuke 18:21 NLV). Leer my om woorde te spreek wat altyd getrou aan u Woord is en wat U verheerlik. Help my om versigtig te wees om woorde te spreek wat ander mense opbou in plaas van afbreek, wat komplimenteer eerder as kritiseer, wat in liefde en waarheid gespreek word en nie deur my eie verwagtings en begeertes verdraai word nie, en wat vertroue en nie mismoedigheid meebring nie. Waar ek woorde gespreek het wat negatief of skadelik vir iemand anders was, vergewe my. Weerhou my daarvan om dinge te sê wat ander mense op enige manier seermaak of afkraak. Ek wil vriendelik met my woorde wees en 'n tong hê wat genesing en seën bevorder (sien Spreuke 12:18). Help my om geloof in u Heerskappy oor my lewe te hê dat ek '…alles sonder kla of teëpraat' (Filippense 2:14 NLV) kan doen. Help my om nie negatiewe dinge van myself te sê nie. Help my om onmiddellik op te hou wanneer ek 'n kritiese woord begin sê. U woord sê, 'Met woorde wat altyd vriendelik en sinvol is, moet julle gereed staan om die regte antwoord vir elke mens te gee.' Laat my woorde U vandag eer en verheerlik. In Jesus se naam bid ek dit. Amen.'